लद्दाख में लेह के पास शनिवार की शाम करीब 6 बजे सेना का एक वाहन खाई में गिर गया। इस दुर्घटना में सेना के 9 जवानों की मौत हो गई। प्राप्त सूचना के मुताबिक एक जवान घायल है, जिसको अस्पताल में भर्ती कराया गया है। यह सड़क दुर्घटना दक्षिणी लद्दाख के न्योमा में क्यारी से 7 किलोमीटर पहले हुई है।
इस हादसे की जानकारी देते हुए लेह के एसएसपी पीडी नित्या ने कहा है कि सेना के पांच वाहनों का एक काफिला लेह से न्योमा की ओर जा रहा था।
क्यारी के पास इस काफिले में शामिल एक वाहन के ड्राइवर ने वाहन पर से नियंत्रण खो दिया जिसके बाद वाहन खाई में जा गिरा। इस वाहन में 10 जवान सवार थे।
शुरु हुआ राहत और बचाव अभियान
हादसे के बाद बड़े पैमाने पर राहत एंव बचाव अभियान शुरू किया गया। प्राप्त सूचना के मुताबिक मौके पर ही 8 जवानों की मौत हो गई थी। वहीं 2 जवान घायल हुए थे।
दोनों घायल जवानों को इलाज के लिए अस्पताल में भर्ती कराया गया जहां इलाज के दौरान एक और जवान की मौत हो गई।
वहीं दूसरे जवान की हालत गंभीर बनी हुई है। इस हादसे में जान गंवाने वालों में एक जूनियर कमीशंड अधिकारी भी शामिल हैं।
राष्ट्रपति ने कहा, राष्ट्र इनका ऋणी है
9 सैनिकों की इस सड़क हादसे में मौत पर राष्ट्रपति द्रौपदी मुर्मू ने गहरा शोक जताया है। उन्होंने कहा है कि यह जानकर बहुत दुख हुआ कि लेह में एक सड़क दुर्घटना में भारतीय सेना के जवानों की जान चली गई। मैं शोक संतप्त परिवारों के प्रति अपनी हार्दिक संवेदना व्यक्त करती हूं। भगवान उन्हें इस त्रासदी को सहने की शक्ति दे.' मैं घायलों के शीघ्र स्वस्थ होने की प्रार्थना करती हूं। उन्होंने कहा है कि राष्ट्र इन सैनिकों के निस्वार्थ बलिदान के लिए उनका बहुत बड़ा ऋणी है।
रक्षामंत्री और गृहमंत्री ने जताया शोक
इस हादसे के बाद रक्षा मंत्री राजनाथ सिंह ने ट्विट कर दुख जताया है उन्होंने ट्विटर पर लिखा है कि लद्दाख में लेह के पास एक दुर्घटना में भारतीय सेना के जवानों की मौत से दुखी हूं। हम अपने राष्ट्र के प्रति उनकी अनुकरणीय सेवा को कभी नहीं भूलेंगे। मेरी संवेदनाएं उनके शोक संतप्त परिवारों के साथ हैं। घायल कर्मियों को फील्ड अस्पताल ले जाया गया है। उनके शीघ्र स्वस्थ होने की प्रार्थना करता हूं।
वहीं केंद्रीय गृह मंत्री अमित शाह ने भी इस सड़क हादसे में जवानों की मौत पर शोक जताया है। उन्होंने कहा है कि लद्दाख में हुई दुखद सड़क दुर्घटना से बेहद दुखी हूं। हादसे में हमने अपने बहादुर सैनिकों को खो दिया।
उन्होंने कहा है कि दुख की इस घड़ी में पूरा देश शोक संतप्त परिवारों के साथ कंधे से कंधा मिलाकर खड़ा है। उनके प्रति मेरी हार्दिक संवेदनाएं। घायल जल्द से जल्द ठीक हो जाएं।